CELEX: 62013CN0023
Language: el
Date: 2013-01-17 00:00:00
Title: Υπόθεση C-23/13: Προσφυγή της 17ης Ιανουαρίου 2013 — Ευρωπαϊκή Επιτροπή κατά Γαλλικής Δημοκρατίας

16.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 79/11
            
         Προσφυγή της 17ης Ιανουαρίου 2013 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-23/13)
   2013/C 79/18
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J.-P. Keppenne και E. Manhaeve)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία, μη εξασφαλίζοντας τη συλλογή και επεξεργασία των αστικών λυμάτων σε οκτώ οικισμούς με ισοδύναμο πληθυσμό άνω των 15 000 ευρισκόμενους σε μη ευαίσθητες περιοχές, παρέβη τις υποχρεώσεις που υπέχει από τις διατάξεις των άρθρων 3 και 4 της οδηγίας 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (1)·
            
         
               —
            
            
               να καταδικάσει τη Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την προσφυγή της, η Επιτροπή προσάπτει στη Γαλλία ότι δεν εφάρμοσε ορθώς, σε οκτώ οικισμούς, την οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων.
   Δυνάμει του άρθρου 3, παράγραφος 1, και του άρθρου 4, παράγραφος 1, της οδηγίας 91/271/ΕΟΚ, οι οικισμοί με ισοδύναμο πληθυσμό (ι.π.) άνω των 15 000 έπρεπε να διαθέτουν συστήματα αποχετεύσεως και να υποβάλλουν σε δευτεροβάθμια επεξεργασία ή σε ισοδύναμη επεξεργασία τα αστικά λύματα το αργότερο στις 31 Δεκεμβρίου 2000.
   Όσον αφορά τις υποχρεώσεις επεξεργασίας των αστικών λυμάτων, το άρθρο 4, παράγραφος 1, της οδηγίας επιβάλλει στα κράτη μέλη την υποχρέωση να μεριμνούν ώστε τα αστικά λύματα που διοχετεύονται σε αποχετευτικά δίκτυα να υποβάλλονται, πριν από την απόρριψή τους, σε δευτεροβάθμια ή σε ισοδύναμη επεξεργασία.
   Τέλος, οι διαδικασίες ελέγχου που προβλέπονται στο παράρτημα Ι, σημείο Δ, της οδηγίας επιτρέπουν την εξακρίβωση του κατά πόσον οι σταθμοί επεξεργασίας των αστικών λυμάτων πληρούν τις απαιτήσεις της οδηγίας ως προς την απόρριψη των λυμάτων.
   
      (1)  ΕΕ L 135, σ. 40